Ondersoek ná mans konkoksie van vreemdeling drinkArgieffoto (Foto: PDPics/Pixabay) Die polisie in Limpopo stel ondersoek in ná twee mans Saterdagoggend gesterf het. ŉ Derde man is steeds in die hospitaal. Die mans het ŉ konkoksie gedrink wat ŉ onbekende motoris Donderdag aan die oorlewende slagoffer gegee het. “ŉ 55-jarige man was een van die werksoekers in Rabestraat in Mokopane (Potgietersrus),” sê Motlafela Mojapelo, woordvoerder van die polisie. “ŉ Onbekende man het omstreeks 09:00 met ŉ wit motor langs hulle stilgehou en hom gevra of hy werk soek. Die man het glo vir hom ŉ brood en ŉ 2 liter-bottel met rooi vloeistof gegee. Hulle het aangeneem dit is koeldrank. Die man het daarna weggery.” Met hul aankoms by Uitbreiding 14 het sy jonger broer, uitgeken as die 50-jarige Klaas Muvhalo, en nog ŉ man, die 36-jarige Thabo Thlako, die vloeistof gedrink. Hy het slegs ŉ klein bietjie daarvan gedrink. Muvhalo en Thlako was sterk onder die invloed van die drankie. “Muvhalo se toestand het versleg en hy is na ŉ hospitaal geneem waar hy Saterdag in die vroeë oggendure gesterf het. Thlako is Saterdagoggend omstreeks 10:00 dood aangetref in ŉ huis. Die oorblywende slagoffer is met maagpyn in ŉ hospitaal opgeneem.” Die polisie is ontbied en het dadelik begin ondersoek instel. Die nommerplaat en tipe motor waarmee die onbekende man gery het, is nie bekend nie. “Die polisie wat hierdie sake hanteer moet ten volle ondersoek instel oor wat tot die afsterwe van die mans gelei het,” het lt.genl. Thembi Hadebe, provinsiale polisiekommissaris, gesê. ŉ Nadoodse ondersoek word gedoen om die oorsaak van die mans se afsterwe te bepaal. Enigiemand met inligting word versoek om sers. Johannes Makgamatha te kontak by 060 887 7185.